PRIENŲ R. BALBIERIŠKIO PAGRINDINĖS MOKYKLOS

METŲ VEIKLOS ATASKAITA

VADOVO PRANEŠIMAS

Prienų r. Balbieriškio pagrindinėje mokykloje (toliau – mokykla) 2023–2024 m. m. pagal ikimokyklinio, priešmokyklinio, pradinio ir pagrindinio ugdymo programas ugdomi 153 ugdytiniai, iš jų, ikimokyklinio ugdymo skyriuje – 32 vaikai, jungtinėje ikimokyklinio- priešmokyklinio ugdymo grupėje – 10 vaikų, 1–4 klasėse – 46 mokiniai, 5–10 klasėse – 65 mokiniai. Mokykloje dirba 24 mokytojai, 5 pagalbos mokiniui specialistai, 19 aptarnaujančiojo personalo darbuotojų. Mokyklos turimais duomenimis, ateinančius 3-ejus metus planuojamas panašus mokinių skaičius: 2024–2025 m. m. – 154 mokiniai, 2025–2026 m. m. – 151 mokinys, 2026–2027 m. m. – 146 mokiniai. Socialinė parama(nemokamas maitinimas) skirtas 63 mokiniams. Mokykla iš dalies yra apsirūpinusi šiuolaikinėmis mokymo(si) priemonėmis: 1–8 klasės aprūpintos priemonėmis gamtamokslinių tyrimų veiklai 2023 metais mokykla įsigijo 3 interaktyvius ekranus. Dar ne visos klasės yra aprūpintos šiais ekranais, bet tikimasi, kad steigėjas skirs lėšų ekranų įsigijimui. Visi 5–10 klasių mokomieji kabinetai pritaikyti nuotoliniam darbui su mokiniais, mokytojai ir mokiniai turi galimybę naudotis „Eduka“, „Ema“, „Microsoft Teams“, „Zoom“ ir kt. mokymosi platformomis. Dauguma mokyklos aplinkų atitinka higienos reikalavimus, išskyrus daugiafunkcę aikštelę prie pradinio ugdymo pastato, kuriai būtina pakeisti dangą ir sutvarkyti dalį aptvėrimo. 2023 m. pradinio ugdymo korpusui buvo atliktas pastato išorės remontas, 5–10 klasių korpuse atnaujinti sanitariniai mazgai. Mokykla per 2023 m. gavo 4177,4 eurų nebiudžetinių lėšų (tėvų ir mokyklos darbuotojų pajamų mokesčio grąžinimas, valgyklos ir kitų patalpų nuoma ir kt.), kurios buvo panaudotos pagal numatytą paskirtį (mokyklos ugdymo proceso aprūpinimo problemų sprendimui). Beveik visa mokyklos veikla yra nukreipta į tai, kad būtų sudarytos sąlygos mokiniams siekti pažangos bei gerų ugdymosi rezultatų. Mokykla šiuos pasiekimus analizuoja, teikia grįžtamąjį ryšį mokiniams bei tėveliams. Jau penkti mokslo metai mokyklos pažangumas yra 100 proc., visi mokiniai keliami į aukštesnę klasę. Aukštesniuoju mokymosi lygiu 2022–2023 m. m. mokėsi 11 mokinių. Tai sudarė 9 proc. visų 1–10 klasių mokinių, tačiau tai yra 8 proc. mažiau negu 2021–2022 m. m. Analizuojant priežastis nustatyta, kad tam įtakos galėjo turėti tai, kad į mokyklą integravosi 8 ukrainiečiai, kurių mokymosi pasiekimai vidutiniai. Geriausi mokiniai, baigią 8 klasę, išvyko iš mokyklos tęsti mokymąsi gimnazijose ir buvo 24 specialiųjų ugdymosi poreikių mokiniai, kurie sudarė 20 proc. visų mokinių. Mokyklos bendruomenė skiria ypatingą dėmesį mokinių individualiai pažangai: 2022–2023 m. m. individualią pažangą pagal dalyko mokymosi vidurkį padarė 57 proc. (+1 proc., lyginant su 2021–2022 m. m. ) 5–10 klasių mokinių. 47 proc. (3 proc. daugiau nei praeitais metais) 1–10 klasėse 2022–2023 mokslo metus baigė aukštesniuoju bei pagrindiniu lygiu. Aktuali mokyklai išlieka pamokų lankomumo problema, nes per 2022–2023 m. m. dėl įvairių priežasčių (liga, tėvų pateisinimai ir kt.) 1 mokiniui tenka 93,7 praleistos pamokos (0,4 pamokos mažiau nei praeitais metais), 73 pamokos praleistos dėl ligos (1 mažiau, nei praeitais metais). 2023 m. Nacionaliniam mokinių pasiekimų patikrinime dalyvavę 4, 8 klasių mokiniai neigiamų įvertinimų neturėjo. 2022–2023 m. m. 10 dešimtos klasės mokinių dalyvavo Pagrindinio ugdymo pasiekimų patikrinime (toliau – PUPP). Visi mokiniai tiek matematikos, tiek lietuvių kalbos ir literatūros PUPP gavo teigiamus įvertinimus: lietuvių kalbos ir literatūros patikrinimą pagrindiniu lygiu išlaikė 2 mokiniai, patenkinamai – 8 mokiniai, matematikos pagrindiniu lygiu įvertinti 7 mokiniai, aukštesniuoju lygiu – 2 mokiniai, patenkinamu lygiu – 1 mokinys. 1 mokinys pagal individualizuotą pagrindinio udymo programą buvo atleistas nuo abiejų PUPP. Geri mokinių pasiekimai respublikinėse ir rajoninėse olimpiadose ir konkursuose. 2023 m. mokyklos mokiniai dalyvavo ir laimėjo prizines vietas: respublikiniuose renginiuose: kūrybiniame konkurse „Mūsų kalbinis kultūrinis kraštovaizdis” (I vieta): mokinių kūrybinių darbų konkurse „Fizikos bandymai aplink mus” (II vieta); eilėraščių konkurse „Gerumo nebūna per daug” (II vieta); virtualioje respublikinėje mokinių kūrybinių darbų parodoje-konkurse „Rudens spalvų paletė” (padėka); kūrybiniame etnografiniame kraštotyros mokinių konkurse „Jei prakalbėtų, daug pasakytų…” (padėka); informatinio mąstymo konkurse „Bebras“ 8 kl. mokinys pateko į II etapą ir varžysis su 100 savo bendraamžių. 2. rajoniniuose renginiuose: respublikinio informatinio mąstymo konkurso „Bebras“, rajoniniame etape (I vieta); Jaunųjų šaulių sporto varžybose (II vieta); rajoniniame virtualiame mokinių kūrybos konkurse „Pavasario spalvos 2023” (I, III vietos); Prienų rajono mokyklų vaikinų 3x3 krepšinio varžybose (II vieta); Jaunųjų šaulių sporto varžybų baudų metime (I vieta).

STRATEGINIŲ VEIKLOS TIKSLŲ ĮGYVENDINIMAS

Mokyklos vadovai skatina bendruomenę vykdyti prisiimtus ilgalaikius (Strateginiame plane) bei metinius (Veiklos plane) įsipareigojimus. Strateginio plano tarpinė analizė mokykloje tradiciškai vykdoma vieną kartą per kalendorinius metus, o veiklos plano – du kartus per mokslo metus (po pirmojo ir antrojo pusmečio). Tai atlieka savanoriškumo principu susibūrusios darbo grupės, patvirtintos direktoriaus įsakymu. Tarpinių analizių rezultatai aptariami Mokytojų tarybos posėdžiuose. Atsakingi asmenys (direktorius, pavaduotojas ugdymui, pagalbos mokiniui specialistai, savivaldos institucijų vadovai) pristato nuveiktus darbus, įvardija priežastis, jeigu numatytos planuose veiklos nebuvo įvykdytos. Strateginio plano 2023 m. įgyvendinimo tarpinė analizė mokyklos bendruomenėje bus pristatyta 2024 m. birželio mėnesį išplėstiniame Mokytojų tarybos posėdyje, kuriame dalyvaus ne tik Mokytojų tarybos nariai, bet ir mokyklos savivaldos institucijų (tėvų ir mokinių komitetų, darbo tarybos) atstovai. Mokyklos 2023–2024 mokslo metų strateginiai tikslai yra: užtikrinti šiuolaikiško ugdymo proceso organizavimo ir tobulinimo kultūrą mokykloje, asmenybės saviveiksmingumo ir veikimo kartu ugdymas, kuriant atvirą kaitai, lyderystei ir bendradarbiavimui mokyklą. Įgyvendinant Strateginį planą mokyklos pedagogai ikimokyklinio, priešmokyklinio ir pradinio ugdymo mokytojų metodinėje grupėje ir mokyklos Metodinėje taryboje geranoriškai dalijasi kvalifikacijos kėlimo renginių metu gauta informacija, stebi kolegų pamokas, teikdami naudingą grįžtamąjį ryšį. Mokykloje per 2023 m. organizuota daug tikslinių renginių (pagal Veiklos planą). Pedagogai sėkmingai pasirengė atnaujintų bendrųjų programų diegimui 1, 3, 5, 7, 9 klasėse: lankė tiesioginius ir nuotolinius seminarus, ieškojo bendrų sprendimų su rajono kolegomis (derino ilgalaikių teminių planų struktūrą), su naujovėmis supažindino mokinius ir jų tėvus. Mokykla, dalyvaudama „Skaitmeninio ugdymo turinio kūrimo ir diegimo“ projekte nupirko šioms klasėms dalį atnaujintų vadovėlių. Visiems mokiniams sudarytos sąlygos naudotis Eduka, Ema, Emis skaitmeninėmis platformomis. Du mokyklos mokytojai VDU lanko perkvalifikavimo studijas, kad galėtų mokyti Gyvenimo įgūdžių mokomąjį dalyką. Mokyklos administracija didelį dėmesį skiria ukrainiečių šeimų vaikų integracijai. 2023–2024 m. mokykloje nuo ikimokyklinio ugdymo grupės iki 10 klasės mokosi 9 ukrainiečiai, visi jie papildomai mokosi lietuvių kalbos. Kai kurių mokinių bendravimo lietuviškai įgūdžiai yra geri, nes viena mokinė kartu su klasės draugais laikė NMPP. Strateginiame plane numatytų veiklų įgyvendinimui mokyklos bendruomenė turėtų skirti didesnį dėmesį: tęsti gerosios patirties sklaidą tarp mokyklos ir Prienų rajono mokytojų ir vykdyti projektą ,,Mano sėkmės istorija“, visiems mokytojams mokslo metų eigoje organizuoti tikslinį renginį pagal savo mokomą dalyką, ieškoti galimybių pilnai sukomplektuoti pagalbos mokiniui specialistų komandą (įdarbinti psichologą). Metinio veiklos plano tarpinės analizės aptarimas vyko 2024 m. vasario mėnesį Mokytojų tarybos posėdyje. Apžvelgus veiklos plane numatytų uždavinių įgyvendinimą, galima konstatuoti, kad dauguma numatytų veiklų yra įgyvendintos arba vykdomos. Mokyklos bendruomenės nariai aktyviai įsitraukė į dalyvavimą respublikiniuose ir tarptautiniuose projektuose: tęsiamas dalyvavimas tarptautiniame „Sveikatą stiprinančių mokyklų“ tinkle, pradinių klasių pedagogai vykdo projektą „Demokratinio ugdymo principais grįstų praktikų įdiegimas Lietuvoje“, kurio metu diegė ir stiprino socialinės demokratijos ugdymo praktikas savo mokyklos bendruomenėje. Trys mokyklos pedagogai gavo finansavimą (750 Eur) ir vykdo TOLI instituto (JAV) inicijuoto projekto veiklas, už aktyvią gamtosauginę veiklą mokykla devintą kartą yra apdovanota Žaliąja vėliava. Įgyvendinant metinio veiklos plano nuostatas mokyklos bendruomenei būtina tobulinti: kolegialų pamokų stebėjimą, t. y. naudingo grįžtamojo ryšio teikimą po 2 kolegų stebėtų pamokų, integruotų pamokų vedimą kitaip ir kitose erdvėse, tęsti tiriamąją pažintinę veiklą „Pažinkime Balbieriškio miestelio istoriją“ Metinio veiklos plano galutinė analizė bus atlikta mokslo metų pabaigoje. Jos metu mokyklos administracija, savivaldos institucijos bei visa bendruomenė reflektuos plano įgyvendinimo sėkmingumą, numatys gaires naujai veiklai, kuri remsis mokyklos strateginiame plane numatytais prioritetais bei vidaus giluminio ir plačiojo įsivertinimo rezultatais, išvadomis ir darbo grupių rekomendacijomis.

_____________________________